François Rabelais
Le quart livre
des faicts et dicts héroiques du bon Pantagruel
(1552)
PROLOGUE DE L’AUTEUR
M. François Rabelais
pour le quatrieme livre des faicts et dicts héroiques
de pantagruel
Aux lecteurs bénévoles
Gens de bien, Dieu vous saulve et guard. Où estez vous ? Je ne vous peuz veoir. Attendez que je chausse mes lunettes. Ha, ha. Bien et beau s'en va Quaresme. Je vous voy. Et doncques ? Vous avez eu bonne vinée, à ce que l'on m'a dict. Je n'en serois en piece marry. Vous avez remede trouvé infinable contre toutes alterations ? C'est vertueusement operé. Vous, vos femmes, enfans, parens, et familles, estez en santé desirée. Cela va bien, cela est bon : cela me plaist. Dieu, le bon Dieu en soit eternellement loué : et (si telle est sa sacre volunté ) y soiez longuement maintenuz. Quant est de moy par sa saincte benignité, j'en suys là, et me recommande. Je suys, moienant un peu de Pantagruelisme (vous entendez que c'est certaine gayeté d'esprit conficte en mespris des choses fortuites), sain et degourt : prest à boire, si voulez. Me demandez vous pourquoy, Gens de biens ? Response irrefragable. Tel est le vouloir du tresbon tresgrand Dieu, on quel je acquiesce, au quel je obtempere, duquel je revere la sacrosaincte parolle de bonnes nouvelles, c'est l'Evangile, on quel est dict, Luc. 4. en horrible sarcasme et sanglante derision au medicin negligent de sa propre santé : « Medicin, o, gueriz toymesmes. »
Cl. Gal. non pour telle reverence en santé soy maintenoit, quoy que quelque sentiment il eust des sacre Bibles, et eust congneu et frequenté les saincts Christians de son temps, comme appert lib. 2, De usu partium, lib. 2. De differentiis pulsuum, cap. 3, et ibidem, lib. 3, cap. 2, et lib. De rerum affectibus (s'il est de Galen) mais par craincte de tomber en ceste vulgaire et satyrique mocquerie :
‘Іητрòς ἄλλων, αύτòς ἕλқεσι βþύων
Medicin est des aultres en effect :
Toutesfois est d'ulcères tout infect.
De mode qu'en grande braveté il se vente, et ne veult estre medicin estimé si, depuys l'an de son aage vingt et huictieme jusques en sa haulte vieillesse, il n'a vescu en santé entiere, exceptez quelques fiebvres ephemeres de peu de durée : combien que de son naturel, il ne feust des plus sains, et eust l'estomach evidentement dyscrasié. « Car (dict il libr. 5. De sanit. tuend) difficilement sera creu le medicin avoir soing de la santé d'aultruy, qui de la sienne propre est negligent. » Encores plus bravement se vantoit Asclepiades, medicin, avoir avecques Fortune convenu en ceste paction, que medicin reputé ne feust, si malade avoit esté depuys le temps qu'il commença practiquer en l'art, jusques à sa derniere vieillesse. À laquelle entier il parvint, et viguoureux en tous ses membres, et de Fortune triumphant. Finablement sans maladie aulcune præcedente, feist de vie à mort eschange, tombant par male guarde du hault de certains degrez mal emmortaisez et pourriz.
Si par quelque desastre s'est santé de vos seigneuries emancipée, quelque part, dessus, dessoubz, davant, darriere, à dextre, à senestre, dedans, dehors, loing ou près vos territoires qu'elle soit, la puissiez vous incontinent avecques l'ayde du benoist Servateur rencontrer. En bonne heure de vous rencontrée, sus l'instant soit par vous asserée, soit par vous vendiquée, soit par vous saisie et mancipée. Les loigs vous le permettent, le Roy l'entend : je le vous conseille. Ne plus ne moins que les legislateurs antiques authorisoient le seigneur vendiquer son serf fugitif, la part qu'il seroit trouvé. Ly bon Dieu et ly bons homs, n'est il escript et practiqué par les anciennes coustumes de ce tant noble, tant antique, tant beau, tant florissant, tant riche royaulme de France, que le mort saisist le vif ? Voiez ce qu'en a recentement exposé le bon, le docte, le saige, le tant humain, tant debonnaire et equitable And. Tiraqueau, conseillier du grand, victorieux et triumphant roy Henry second de ce nom, en sa tresdoubtée court de parlement à Paris. Santé est nostre vie, comme tresbien declare Ariphron Sicyonien. Sans santé n'est la vie vie, n'est la vie vivable, âBioç Bioç, Bioç àBioroç. Sans santé n'est la vie que langueur ; la vie n'est que simulachre de mort. Ainsi donques vous, estans de santé privez, c'est à dire mors, saisissez vous du vif : saisissez vous de vie, c'est santé.
J'ay cestuy espoir en Dieu qu'il oyra nos prieres, veue la ferme foy en laquelle nous les faisons : et accomplira cestuy nostre soubhayt, attendu qu'il est mediocre. Mediocrité a esté par les saiges anciens dicte aurée, c'est à dire precieuse, de tous louée, en tous endroictz agreable. Discourez par les sacres Bibles : vous trouverez que de ceulx les prieres n'ont jamais esté esconduites, qui ont mediocrité requis. Exemple on petit Zachée, duquel les Musaphiz de S. Ayl près Orleans se ventent avoir le corps et reliques, et le nomment sainct Sylvain. Il soubhaitoit, rien plus, veoir nostre benoist Servateur autour de Hierusalem. C'estoit chose mediocre et exposée à un chascun. Mais il estoit trop petit et, parmy le peuple ne pouvoit. Il trepigne, il trotigne, il s'efforce, il s'escarte, il monte sus un Sycomore. Le tresbon Dieu congneut sa syncere et mediocre affectation, se presenta à sa veue et feut non seulement de luy veu, mais oultre ce feut ouy, visita sa maison, et benist sa famile.
À un filz de Prophete en Israël fendant du bois pres le fleuve Jordan, le fer de sa coingnée eschappa (comme est escript 4, Reg, 6.) et tomba dedans icelluy fleuve. Il pria Dieu le luy vouloir rendre. C'estoit chose mediocre. Et en ferme foy et confiance jecta, non la coingnée apres le manche, comme, en scandaleux solœcisme, chantent les diables Censorins : mais le manche après la coingnée, comme proprement vous dictes. Soubdain apparurent deux miracles. Le fer se leva du profond de l'eaue, et se adapta au manche. S'il eust soubhaité monter es cieulx dedans un charriot flamboiant, comme Helie, multiplier en lignée, comme Abraham, estre autant riche que Job, autant fort que Sanson, aussi beau que Absalon : l'eust il impetré ? Cest une question.
À propos de soubhaictz mediocres en matiere de coingnée (advisez quand sera temps de boire) je vous raconteray ce qu'est escript parmy les apologues du saige Æsope le François. J'entends Phrygien et Troian, comme afferme Max. Planudes ; duquel peuple, selon les plus veridiques chroniqueurs, sont les nobles François descenduz. Ælian escript qu'il feut Thracian. Agathias, apres Herodote, qu'il estoit Samien. Ce m'est tout un.
De son temps estoit un paouvre homme villageois natif de Gravot nommé Couillatris, abateur et fendeur de boys, et en cestuy bas estat guaingnant cahin caha sa paouvre vie. Advint qu'il perdit sa coingnée. Qui feut bien fasché et marry ce fut il. Car de sa coingnée dependoit son bien et sa vie : par sa coingnée vivoit en honneur et reputation entre tous riches buscheteurs ; sans coingnée mouroit de faim. La mort six jours apres le rencontrant sans coingnée, avecques son dail l'eust fausché et cerclé de ce monde. En cestuy estrif commença crier, prier, implorer, invocquer Juppiter par oraisons moult disertes (comme vous sçavez que Necessité feut inventrice d'Eloquence) levant la face vers les cieulx, les genoilz en terre, la teste nue, les bras haulx en l'air, les doigts des mains esquarquillez, disant à chascun refrain de ses suffrages à haulte voix infatiguablement : « Ma coingnée Juppiter, ma coingnée, ma coingnée. Rien plus, ô Juppiter, que ma coingnée ou deniers pour en achapter une autre. Helas, ma paouvre coingnée. » Juppiter tenoit conseil sus certains urgens affaires, et lors opinoit la vieille Cybelle, ou bien le jeune et clair Phœbus, si voulez. Mais tant grande feut l'exclamation de Couillatris, qu'elle feut en grand effroy ouye on plein conseil et consistoire des Dieux.
« Quel diable (demanda Juppiter) est là bas qui hurle si horrinquement ? Vertuz de Styx, ne avons nous pas cy devant esté, præsentement ne sommes nous assez icy à la decision empeschez de tant d'affaires controvers et d'importance ? Nous avons vuidé le débat de Presthan roy des Perses, et de sultan Solyman empereur de Constantinople. Nous avons clos le passaige entre les Tartres et les Moscovites. Nous avons respondu à la requeste du Cheriph. Aussi avons nous à la devotion de Guolgotz Rays. L'estat de Parme est expedié : aussi est celluy de Maydenbourg, de la Mirandole, et de Afrique (ainsi nomment les mortelz, ce que sus la mer Mediterranée nous appelons Aphrodisium). Tripoli a changé de maistre, par male guarde. Son periode estoit venu. Icy sont les Guascons renians, et demandans restablissement de leurs cloches. En ce coing sont les Saxons, Estrelins, Ostrogotz et Alemans, peuple jadis invincible, maintenant aberkeids, et subjuguez par un petit homme tout estropié. Ilz nous demandent vengeance, secours, restitution de leurs premier bon sens et liberté antique. Mais que ferons nous de ce Rameau et de ce Galland, qui capparassonnez de leurs marmitons, suppous, et astipulateurs brouillent toute ceste Academie de Paris ? J'en suys en grande perplexité. Et n'ay encores resolu quelle pan je doibve encliner. Tous deux me semblent autrement bons compaignons et bien couilluz. L'un a des escuz au Soleil, je diz beaulx et tresbuchans ; l'autre en vouldroit bien avoir. L'un a quelque sçavoir ; l'autre n'est ignorant. L'un aime les gens de bien ; l'autre est des gens de bien aimé. L'un est un fin et cauld Renard ; l'aultre mesdisant, mesescrivant et abayant contre les antiques Philosophes et Orateurs comme un chien. Que t'en semble, diz grand vietdaze Priapus ? J'ay maintes fois trouvé ton conseil et advis equitable et pertinent : et habet tua mentula mentent.
— Roy Juppiter (respondit Priapus defleublant son capussion, la teste levée, rouge, flamboyante, et asseurée) puis que l'un vous comparez à un chien abayant, l'aultre à un fin freté Renard, je suis d'advis que, sans plus vous fascher ne alterer, d'eulx faciez ce que jadis feistez d'un chien, et d'un Renard. 
— Quoy ? demanda Juppiter. Quand ? Qui estoient ilz ? Où feut ce ? — O belle memoire, respondit Priapus. Ce venerable pere Bacchus, lequel voyez cy à face cramoisie, avoit pour soy venger des Thebains un Renard feé, de mode que quelque mal et dommaige qu'il feist, de beste du monde ne seroit prins ne offensé. Ce noble Vulcan avoit d'Ærain Monesian faict un chien, et à force de souffler l'avoit rendu vivant et animé. Il le vous donna : vous le donnastes à Europe vostre mignonne. Elle le donna à Minos : Minos à Procris, Procris en fin le donna à Cephalus. Il estoit pareillement feé, de mode que à l'exemple des advocatz de maintenant il prendroit toute beste rencontrée, rien ne luy eschapperoit. Advint qu'ilz se rencontrerent. Que feirent ilz ? Le chien, par son destin fatal doibvoit prendre le Renard : le Renard, par son destin ne doibvoit estre prins.
« Le cas fut rapporté à vostre conseil. Vous protestates non contrevenir aux Destins. Les Destins estoient contradictoires. La verité, la fin, l'effect de deux contradictions ensemble feut declairée impossible en nature. Vous en suastez d'ahan. De vostre sueur tombant en terre nasquirent les chous cabutz. Tout ce noble consistoire par default de resolution Categorique encourut alteration mirifique : et feut en icelluy conseil beu plus de soixante et dixhuict bussars de nectar. Par mon advis vous les convertissez en pierres. Soubdain feustes hors toute perplexité : soubdain feurent tresves de soif criées par tout ce grand Olympe. Ce feut l'année des couilles molles, près Teumesse, entre Thebes et Chalcide.
« À cestuy exemple je suis d'opinion que petrifiez ces chien et renard. La Metamorphose n'est incongnue. Tous deux portent nom de Pierre. Et parce que, scelon le proverbe des Limosins, à faire la gueule d'un four sont trois pierres necessaires, vous les associerez a maistre Pierre du Coingnet, par vous jadis pour mesmes causez petrifié. Et seront en figure trigone equilaterale, on grand temple de Paris, ou on mylieu du pervis, posées ces trois pierres mortes, en office de extaindre avecques le nez, comme au jeu de Fouquet, les chandelles, torches, cierges, bougies et flambeaux allumez : lesquelles, viventes, allumoient couillonniquement le feu de faction, simulte, sectes couillonniques, et partialté entre les ocieux escholiers. À perpetuele memoire, que ces petites philauties couillonniformes plus tost davant vous contempnées feurent que condamnées. J'ay dict.
— Vous leur favorisez (dist Juppiter) à ce que je voy, bel messer Priapus. Ainsi n'estes à tous favorable. Car veu que tant ilz couvoient perpetuer leur nom et mémoire, ce seroit bien leur meilleur estre ainsi apres leur vie en pierres dures et marbrines convertiz, que retourner en terre et pourriture. Icy darriere vers ceste mer Tyrrhene et lieux circumvoisins de l'Appennin, voyez vous quelles tragedies sont excitées par certains Pastophores. Ceste furie durera son temps, comme les fours des Limosins, puis finira : mais non sitost. Nous y aurons du passetemps beaucoup. Je y voy un inconvenient. C'est que nous avons petite munition de fouldres, depuis le temps que vous aultres Condieux par mon oultroy particulier en jectiez sans espargne, pour vos esbatz, sus Antioche la neufve. Comme depuis à vostre exemple les gorgias champions qui entreprindrent guarder la forteresse de Dindenaroys contre tous venens consommerent leurs munitions à force de tirer aux moineaux. Puis n'eurent dequoy en temps de necessité soy deffendre : et vaillamment cederent la place et se rendirent à l'ennemy, qui jà levoit son siege comme tout forcené et desesperé : et n'avoit pensée plus urgente que de sa retraicte, acompagnée de courte honte. Donnez y ordre, filz Vulcan : esveiglez vos endormiz Cyclopes, Asteropes, Brontes, Arges, Polypheme, Steropes, Pyracmon, mettez les en besoigne, et les faictes boire d'autant. À gens de feu ne fault vin espargner. Or depeschons ce criart là bas. Voyez Mercure qui c'est ? et sachez qu'il demande. »
Mercure reguarde par la trappe des Cieulx, par laquelle ce que l'on dict ça bas en terre ilz escoutent : et semble proprement à un escoutillon de navire (Icaromenippe disoit qu'elle semble à la gueule d'un puiz). Et veoid que c'est Couillatris, qui demande sa coingnée perdue : et en faict le rapport au conseil. « Vrayment (dist Juppiter) nous en sommes bien. Nous à ceste heure n'avons aultre faciende que rendre coignées perdues ? Si fault il luy rendre. Cela est escript es Destins, entendez vous ? aussi bien comme si elle valust la duché de Milan. À la verité sa coingnée luy est en tel pris et estimation que seroit à un Roy son Royaulme. Cza, ça, que ceste coingnée soit rendue. Qu'il n'en soit plus parlé. Resoulons le different du clergé et de la Taulpeterie de Landerousse. Où en estions nous ? »
Priapus restoit debout au coing de la cheminée. Ils entendent le rapport de Mercure, dist en toute courtoysie et Joviale honesteté : « Roy Juppiter, on temps que par vostre ordonnance et particulier benefice j'estois guardian des jardins en terre, je notay que ceste diction Coingnée, est equivocque à plusieurs choses. Elle signifie un certain instrument par le service duquel est fendu et couppé boys. Signifie aussi (au moins jadis signifioit) la femelle bien à poinct et souvent gimbretiletolletée. Et veidz que tout bon compaignon appelloit sa guarse fille de joye, ma Coingnée. Car avecques cestuy ferrement (cela disoit exhibent son coingnouoir dodrentral) ilz leurs coingnent si fierement et d'audace leurs emmanchouoirs qu'elles restent exemptes d'une paour epidemiale entre le sexe feminin : c'est que du bas ventre ilz leurs tombassent sus les talons, par default de telles agraphes. Et me soubvient (car j'ay mentule, voyre diz je memoire, bien belle, et grande assez pour emplir un pot beurrier) avoir un jour du Tubilustre. es feries de ce bon Vulcan en may, ouy jadis en un beau parterre Josquin des Prez, Olkegan, Hobrethz, Agricola, Brumel, Camelin, Vigoris, de la Fage, Bruyer, Prioris, Seguin, de la Rue, Midy, Moulu, Mouton, Guascoigne, Loyset Compere, Penet, Fevin, Rouzée, Richardfort, Rousseau. Consilion, Constantino Festi, Jacquet Bercan, chantans melodieusement :
Grand Tibault se voulent coucher
Avecques sa femme nouvelle,
S'en vint tout bellement cacher
Un gros maillet en la ruelle.
O mon doulx amy (ce dict elle)
Quel maillet vous voy je empoingner ?
C'est (dist il) pour mieulx vous coingner.
Maillet ? dist elle, il ny fault nul :
Quand gros Jan me vient besoingner.
Il ne me coigne que du cul.
« Neuf Olympiades, et un an intercalare après ( ô belle mentule, voire, diz je, memoire. Je solœcise souvent en la symbolization et colliguance de ces deux motz ) je ouy Adrian Villart,Gombert, Janequin, Arcadelt, Claudin, Certon, Manchicourt, Auxerre, Villiers, Sandrin, Sohier, Hesdin, Morales, Passereau, Maille, Maillart, Jacotin, Heurteur, Verdelot, Carpentras, Lheritier, Cadeac, Doublet, Vermont, Bouteiller, Lupi, Pagnier, Millet, du Mollin, Alaire, Marault, Morpain, Gendre, et aultres joyeulx musiciens en un jardin secret soubz belle feuillade autour d'un rampart de flaccons, jambons, pastez, et diverses Cailles coyphées, mignonnement chantans :
S'il est ainsi que coingnée sans manche
Ne sert de rien, ne houstil sans poingnée.
Affin que l'un dedans l'autre s'emmanche
Prens que soys manche, et tu seras coingnée.
Ores seroit à scavoir quelle espece de coingnée demande ce criait Couillatris. »
À ces motz tous les venerables Dieulx et Deesses s'éclatèrent de rire, comme un microcosme de mouches. Vulcan avecques sa jambe torte en feist pour l'amour de s'amye troys ou quatre beaulx petitz saulx en plate forme. « Cza, ça (dist Juppiter à Mercure) descendez præsentement là bas, et jectez es pieds de Couillatris troys coingnées : la sienne, une aultre d'or, et une tierce d'argent massives, toutes d'un qualibre. Luy ayant baillé l'option de choisir, s'il prend la sienne, et s'en contente, donnez luy les deux autres. S'il en prend aultre que la sienne, couppez luy la teste avecques la sienne propre. Et desormais ainsi faictes à ces perdeurs de coingnées. » Ces parolles achevées, Juppiter contournant la teste comme un cinge qui avalle pillule, feist une morgue tant espouvantable, que tout le grand Olympe trembla.
Mercure avecques son chappeau poinctu, sa capeline, talonnieres et caducée, se jecte par la trappe des Cieulx, fend le vuyde de l'air, descend legierement en terre, et jecte es pieds de Couillatris les trois coingnées. Puis luy dict : « Tu as assez crié pour boire. Tes prieres sont exaulsées de Juppiter. Reguarde laquelle de ces troys est ta coingnée, et l'emporte. » Couillatris soublieve la coingnée d'or, il la reguarde et la trouve bien poisante, puis dict à Mercure : « Marmes, ceste cy n'est mie la mienne. Je n'en veulx grain. » Autant faict de la coingnée d'argent, et dict : « Non est ceste cy. Je la vous quitte. « Puis prend en main la coingnée de boys : il reguarde au bout du manche, en icelluy recongnoist sa marque, et, tressaillant tout de joye, comme un renard qui rencontre poulies esguarées, et soubriant du bout du nez, dict : « Merdigues ceste cy estoit mienne. Si me la voulez laisser, je vous sacrifiray un bon et grand pot de laict, tout fin couvert de belles frayres, aux Ides (c'est le quinzieme jour) de May.— Bon homme, dist Mercure, je te la laisse, prens la. Et pour ce que as opté et soubhaité mediocrité en matiere de coingnée, par le vueil de Juppiter je te donne ces deux aultres. Tu as de quoy dorenavant te faire riche. Soys homme de bien. »
Couillatris courtoisement remercie Mercure, revere le grand Juppiter, sa coingnée antique atache à sa ceincture de cuyr, et s'en ceinct sus le cul, comme Martin de Cambray. Les deux aultres plus poisantes il charge à son coul. Ainsi s'en va prelassant par le pays, faisant bonne troigne parmy ses paroeciens, et voysins, et leurs disant le petit mot de Patelin : « En ay je ? » Au lendemain, vestu d'une sequenie blanche, charge sus son dourse les deux precieuses coingnées, se transporte à Chinon, ville insigne, ville noble, ville antique, voyre premiere du monde, scelon le jugement et assertion des plus doctes Massorethz. En Chinon il change sa coingnée d'argent en beaulx testons et aultre monnoye blanche : sa coingnée d'Or, en beaulx salutz, beaulx moutons à la grande laine, belles Riddes, beaulx Royaulx, beaulx escutz au Soleil. Il en achapte force mestairies, force granges, force censes ; force mas, force bordes et bordieux, force cassines, prez, vignes, boys, terres labourables, pastis, estangs, moulins, jardins, saulsayes ; beufz, vaches, brebis, moutons, chevres, truyes, pourceaulx, asnes, chevaulx, poulies, cocqs, chappons, poulletz, oyes, jars, canes, canars, et du menu. Et en peu de temps feut le plus riche homme du pays, voyre plus que Maulevrier le boyteux.
Les francs gontiers et Jacques Bonshoms du voysinage, voyants ceste heureuse rencontre de Couillatris, feurent bien estonnez ; et feut, en leurs espritz, la pitié et commiseration, que au paravant avoient du paouvre Couillatris, en envie changée de ses richesses tant grandes et inopinées. Si commencèrent courir, s'en querir, guementere, informer par quel moyen, en quel lieu, en quel jour, à quelle heure, comment, et à quel propous luy estoit ce grand thesaur advenu. Entendens que c'estoit par avoir perdu sa coingnée : « Hen, hen, dirent ilz, ne tenoit il qu'à la perte d'une coingnée que riches ne feussions ? Le moyen est facile, et de coust bien petit. Et doncques telle est on temps present la revolution des Cieulx, la constellation des Astres et aspect des Planettes que quiconques coingnée perdera soubdain deviendra ainsi riche ? Hen, hen, ha, par Dieu, coingnée, vous serez perdue, et ne vous en desplaise ! » Adoncques tous perdirent leurs coingnées. Au diable l'un à qui demoura coingnée. Il n'estoit filz de bonne mere, qui ne perdist sa coingnée. Plus n'estoit abbatu, plus n'estoit fendu boys on pays, en ce default de coingnées.
Encores dict l'apologue Æsopicque que certains petitz Janspill'hommes de bas relief, qui à Couillatris avoient le petit pré, et le petit moulin vendu pour soy gourgiaser à la monstre, advertiz que ce thesaur luy estoit ainsi et par ce moyen seul advenu, vendirent leurs espées pour achapter coingnées, affin de les perdre : comme faisoient les paysans, et par icelle perte recouvrir montjoye d'or et d'argent. Vous eussiez proprement dict, que fussent petitz Romipetes vendens le leur, emprutans l'aultruy, pour achapter Mandatz à tas d'un pape nouvellement creé. Et de crier, et de prier, et de lamenter et invocquer Juppiter. « Ma coingnée, ma coingnée, Juppiter. Ma coingnée deczà, ma coingnée delà, ma coingnée, ho, ho, ho, ho. Juppiter ma coingnée. » L'air tout autour retentissoit aux cris et hurlemens de ces perdeurs de coingnées. Mercure feut prompt à leurs apporter coingnées, à un chascun offrant la sienne perdue, une aultre d'Or, et une tierce d'Argent. Tous choisissoient celle qui estoit d'Or, et l'amassoient, remercians le grand donateur Juppiter. Mais sus l'instant qu'ilz la levoient de terre, courbez et enclins, Mercure leurs tranchoit les testes, comme estoit l'edict de Juppiter. Et feut des testes couppées le nombre equal et correspondent aux coingnées perdues. Voylà que c'est. Voylà qu'advient à ceulx qui en simplicité soubhaitent et optent choses mediocres.
Prenez y tous exemple vous aultres gualliers de plat pays, qui dictez que, pour dix mille francs d'intradee, ne quitteriez vos soubhaitz. Et desormais ne parlez ainsi impudentement, comme quelque foys je vous ay ouy soubhaitans : « Pleust à Dieu que j'eusse presentement cent soixante et dixhuict millions d'or. Ho, comment je triumpheroys. » Vos males mules ! Que soubhaiteroit un Roy, un Empereur, un Pape d'advantaige ? Aussi voyez vous par experience, que ayans faict telz oultrez soubhayts, ne vous en advient que le tac et la clavelée, en bourse pas maille, non plus que aux deux belistrandiers soubhaiteux à l'usaige de Paris. Desquelz l'un soubhaytoit avoir en beaulx escuz au Soleil autant que a esté en Paris despendu, vendu et achapté, depuys que pour l'edifier on y jecta les premiers fondements jusques à l'heure præsente : le tout estimé au taux, vente, et valeur de la plus chere année, qui ayt passé en ce laps de temps. Cestuy, en vostre advis estoit il desgouté ? Avoit il mangé prunes aigres sans peler ? Avoit il les dens esguassées ? L'aultre soubhaitoit le temple de Nostre Dame tout plein d'aiguilles asserées, depuys le pavé jusques au plus hault des voultes : et avoir autant d'escuz au Soleil qu'il en pourroit entrer en autant de sacs que l'on pourroit couldre de toutes et une chascune aiguille, jusques à ce que toutes fussent crevées ou espoinctées. C'est soubhayté cela. Que vous en semble ? Qu'en advint il ? Au soir un chascun d'eulx eut les mules au talon, le petit cancre au menton, la male toux au poulmon, le catarrhe au gavion, le gros froncle au cropion : et au diable le boussin de pain pour s'escurer les dents.
Soubhaitez doncques mediocrité, elle vous adviendra, et encore mieulx, deument ce pendent labourans et travaillans. « Voire mais (dictes vous) Dieu m'en eust aussi toust donné soixante et dixhuict mille comme la treziesme partie d'un demy. Car il est tout puissant. Un million d'Or luy est aussi peu qu'un obole. » Hay, hay, hay. Et de qui estez vous apprins ainsi discourir et parler de la puissance et prædestination de Dieu, paouvres gens ? Paix : st, st, st. Humiliez vous davant sa sacrée face, et recongnoissez vos imperfections.
C'est Goutteux, sus quoy je fonde mon esperance, et croy fermement que (s'il plaist au bon Dieu) vous obtiendrez santé, veu que rien plus que santé pour le present ne demandez. Attendez encores un peu, avecques demie once de patience. Ainsi ne font les Genevoys quand, au matin, avoir dedans leurs escriptoires et cabinetz discouru, propensé, et resolu de qui et de quelz, celluy jour, ilz pourront tirer denares et qui, par leurs astuces, sera beliné, corbiné, trompé et affiné, ilz sortent en place, et s'entresaluant, disent : Sanita et guadain messer. Ilz ne se contentent de santé, d'abondant ilz soubhaytent guaing, voire les escuz de Guadaigne. Dont advient qu'ilz souvent n'obtienent l'un ne l'autre. Or, en bonne santé toussez un bon coup, beuvez en trois, secouez dehait vos aureilles, et vous oyrez dire merveilles du noble et bon Pantagruel.

Comment Pantagruel monta sus mer
pour visiter l'Oracle de la dive Bacbuc.
CHAPITRE PREMIER
On moys de Juin, au jour des festes Vestales : celluy propre on quel Brutus conquesta Hespaigne et subjugua les Hespaignolz, on quel aussi Crassus l'avaricieux feut vaincu et deffaict par les Parthes, Pantagruel prenent congé du bon Gargantua son pere, icelluy bien priant (comme en l'Eglise primitive estoit louable coustume entre les sainctz Christians) pour le prospere naviguaige de son filz, et toute sa compaignie, monta sus mer au port de Thalasse, accompaigné de Panurge, frere Jan des Entomeures, Epistemon, Gymnaste, Eusthenes, Rhizotome, Carpalim, et aultres siens serviteurs et domestiques anciens : ensemble de Xenomanes le grand voyageur et traverseur des voyes perilleuses, lequel certains jours paravant estoit arrivé au mandement de Panurge. Icelluy pour certaines et bonnes causes, avoit à Gargantua laissé et signé en sa grande et universelle Hydrographie, la routte qu'ilz tiendroient visitans l'oracle de la dive Bouteille Bacbuc.
Le nombre des navires feut tel que vous ay exposé on tiers livre, en conserve de Triremes, Ramberges, Gallions et Liburnicques nombre pareil : bien equippées, bien calfatées, bien munies, avecques abondance de Pantagruelion. L'assemblée de tous officiers, truchemens, pilotz, capitaines, nauchiers, fadrins, hespailliers et matelotz feut en la Thalamege. Ainsi estoit nommée la grande et maistresse nauf de Pantagruel : ayant en pouppe pour enseigne une grande et ample bouteille, à moytié d'argent bien liz et polly, l'autre moytié estoit d'or esmaillé de couleur incarnat. En quoy facile estoit juger, que blanc et clairet estoient les couleurs des nobles voyagiers : et qu'ilz alloient pour avoir le mot de la Bouteille.
Sus la pouppe de la seconde estoit hault enlevée une lanterne antiquaire faicte industrieusement de pierre sphengitide et speculaire : denotant qu'ilz passeroient par Lanternoys. La tierce pour divise avoit un beau et profond hanat de porcelaine. La quarte un potet d'or a deux anses, comme si feust une urne antique. La quinte un brocq insigne de sperme d'Emeraulde. La sixieme un bourrabaquin monachal faict des quatre metaulx ensemble. La septieme un entonnoir de Ebene tout requamé d'or, à ouvraige de Tauchie.La huictieme un goubelet de Lierre bien precieux battu d'or à la damasquine. La neufieme une brinde de fin or obrizé. La dizieme une breusse de odorant Agalloche (vous l'appeliez boys d'Aloës) porfilée d'or de Cypre à ouvraige d'Azemine. L'unzieme une portouoire d'or faicte à la Mosaicque. La douzieme un barrault d'or terny, couvert d'une vignette de grosses perles Indicques en ouvraige topiaire. De mode que personne n'estoit, tant triste, fasché, rechigné ou melancholicque feust, voire y feust Heraclitus le pleurait, qui n'entrast en joye nouvelle, et de bonne ratte ne soubrist, voyant ce noble convoy de navires en leurs devises : ne dist que les voyagiers estoient tous beuveurs gens de bien, et ne jugeast en pronostic asceuré que le voyage tant de l'aller que du retour seroit en alaigresse et santé perfaict.
En la Thalamege doncques feut l'assemblée de tous. Là Pantagruel leur feist une briefve et saincte exhortation toute auctorisée des propous extraictz de la saincte escripture, sus l'argument de naviguation. Laquelle finie, feut hault et clair faicte priere à Dieu, oyans et entendens tous les bourgeoys et citadins de Thalasse, qui estoient sus le mole accourruz pour veoir l'embarquement.
Après l'oraison feut melodieusement chanté le psaulme du sainct Roy David lequel commence : Quand Israël hors d'Ægypte sortit. Le pseaulme parachevé, feurent sus le tillac les tables dressées, et viandese promptement apportées. Les Thalassiens qui pareillement avoient le pseaulme susdict chanté, feirent de leurs maisons force vivres et vinage apporter. Tous beurent à eulx. Ilz beurent à tous. Ce feut la cause pourquoy personne de l'assemblée oncques par la marine ne rendit sa guorge, et n'eut perturbation d'estomach ne de teste. Auquelz inconveniens ne eussent tant commodement obvié beuvans par quelques jours paravant de l'eaue marine, ou pure, ou mistionnée avecques le vin, ou usans de chair de Coings, de escorce de Citron, de jus de Grenades aigresdoulces ; ou tenens longue diete ; ou se couvrans l'estomach de papier, ou aultrement faisans ce que les folz medicins ordonnent à ceulx qui montent sus mer.
Leurs beuvettes souvent reiterées, chascun se retira en sa nauf : et en bonne heure feirent voile au vent Grec levant selon lequel le pilot principal nommé Jamet Brayer, avoit designé la routte, et dressé la Calamite de toutes les Boussoles. Car l'advis sien, et de Xenomanes aussi feut, veu que l'oracle de la dive Bacbuc estoit pres le Catay en Indie superieure, ne prendre la routte ordinaire des Portugualoys : lesquelz passans la Ceinture ardente et le cap de Bona Speranza sus la poincte Meridionale d'Africque, oultre l'Æquinoctial, et perdens la veue et guyde de l'aisseuil. Septentrional, font navigation enorme. Ains suyvre au plus près le parallele de ladicte Indie, et gyrer autour d'icelluy pole par Occident : de maniere que, tournoyans soubs Septentrion, l'eussent en pareille elevation comme il est au port de Olone, sans plus en approcher, de paour d'entrer et estre retenuz en la mer Glaciale. Et suyvans ce canonique destour par mesme parallele, l'eussent à dextre vers le Levant, qui au departement leur estoit à senestre. Ce que leurs vint à profict incroyable. Car sans naufrage, sans dangier, sans perte de leurs gens, en grande serenité ( exceptez un jour pres l'isle des Macreons ) feirent le voyage de Indie superieure en moins de quatre moys : lequel à poine feroient les Portugualoys en troys ans, avecques mille fascheries, et dangiers innumerables. Et suys en ceste opinion, sauf meilleur jugement, que telle routte de fortune feut suyvie par ces Indians qui navigerent en Germanie, et feurent honorablement traictez par le Roy des Suedes, on temps que Q. Metellus Celer estoit proconsul en Gaulle : comme descrivent Cor. Nepos, Pomp. Mela, et Pline après eulx.
Comment Pantagruel en l'isle de Medamothi
achapta plusieurs belles choses.
CHAPITRE II
Cestuy jour, et les deux subsequens ne leurs apparut terre ne chose aultre nouvelle. Car aultres foys avoient are ceste routte. Au quatrieme descouvrirent une isle nommée Medamothi, belle à l'œil et plaisante à cause du grand nombre des Phares et haultes tours marbrines des quelles tout le circuit estoit orné, qui n'estoit moins grand que de Canada. Pantagruel s'enquerant qui en estoit dominateur, entendit que c'estoit le roy Philophanes, lors absent pour le mariage de son frere Philotheamon avecques l'Infante du royaulme des Engys. Adoncques descendit on havre, contemplant, ce pendent que les chormes des naufz faisoient aiguade, divers tableaulx, diverses tapisseries, divers animaulx, poissons, oizeaulx, et aultres marchandises exotiques et peregrines, qui estoient en l'allée du mole et par les halles du port. Car c'estoit le tiers jour des grandes et solennes foires du lieu : es quelles annuellement convenoient tous les plus riches et fameux marchans d'Afrique et Asie. D'entre les quelles frere Jan achapta deux rares et precieux tableaux, en l'un des quelz estoit au vif painct le visaige d'un appellant, en l'aultre estoit le portraict d'un varlet qui cherche maistre, en toutes qualitez requises, gestes, maintien, minois, alleures, physionomie et affections : painct et inventé par maistre Charles Charmois, painctre du roy Megiste, et les paya en monnoie de cinge.
Panurge achapta un grand tableau painct et transumpt de l'ouvraige jadis faict à l'aiguille par Philomela exposante et representante à sa sœur Progné, comment son beaufrere Tereus l'avoit depucellée : et sa langue couppée, affin que tel crime ne decelast. Je vous jure, par le manche de ce fallot, que c'estoit une paincture gualante et mirifique. Ne pensez, je vous prie, que ce feust le protraict d'un homme couplé sus une fille. Cela est trop sot, et trop lourd. La paincture estoit bien aultre et plus intelligible. Vous la pourrez veoir en Theleme, à main guausche entrans en la haulte guallerie. Epistemon en achapta un aultre, on quel estoient au vif painctes les Idées de Platon, et les Atomes de Epicurus. Rhizotome en achapta un aultre, on quel estoit Echo selon le naturel représentée.
Pantagruel par Gymnaste feist achapter la vie et gestes de Achilles en soixante et dixhuict pieces de tapisserie à haultes lisses, longues de quatre, larges de trois toises, toutes de saye Phrygiene, requamée d'or et d'argent. Et commençoit la tapisserie aux nopces de Peleus et Thetis, continuant la nativité d'Achilles, sa jeunesse descripte par Stace Papinie : ses gestes et faicts d'armes celebrez par Homere, sa mort et exeques descriptz par Ovide et Quinte Calabrois, finissant en l'apparition de son umbre, et sacrifice de Polyxene, descript par Euripides. Feist aussi achapter trois beaulx et jeunes Unicornes : un masle, de poil alezan tostade, et deux femelles, de poil gris pommelé. Ensemble un Tarande, que luy vendit un Scythien de la contrée des Gelones.
Tarande est un animal grand comme un jeune taureau, portant teste comme est d'un cerf, peu plus grande, avecques cornes insignes largement ramées : les piedz forchuz, le poil long comme d'un grand ours, la peau peu moins dure qu'un corps de cuirasse. Et disoit le Gelon peu en estre trouvé parmy la Scythie : parce qu'il change de couleur selon la varieté des lieux es quelz il paist et demoure. Et represente la couleur des herbes, arbres, arbrisseaulx, fleurs, lieux, pastiz, rochiers, generalement de toutes choses qu'il approche. Cela luy est commun avecques le Poulpe marin, c'est le Polype ; avecques les Thoes, avecques les Lycaons de Indie, avecques le Chameleon, qui est une espèce de Lizart tant admirable, que Democritus a faict un livre entier de sa figure, anatomie, vertus et proprieté en magie. Si est ce que je l'ay veu couleur changer non à l'approche seulement des choses colorées, mais de soy mesmes, selon la paour et affections qu'il avoit. Comme sus un tapiz verd, je l'ay veu certainement verdoyer ; mais y restant quelque espace de temps devenir jaulne, bleu, tanné, violet par succès : en la façon que voiez la creste des coqs d'Inde couleur scelon leurs passions changer. Ce que sus tout trouvasmes en cestuy tarande admirable est, que non seulement sa face et peau, mais aussi tout son poil telle couleur prenoit, quelle estoit es choses voisines. Près de Panurge vestu de sa toge bure, le poil luy devenoit gris : près de Pantagruel vestu de sa mante d'escarlate, le poil et peau luy rougissoit, près du pilot vestu à la mode des Isiaces de Anubis en Ægypte, son poil apparut tout blanc. Les quelles deux dernieres couleurs sont au Chameleon deniées. Quand hors toute paour et affections il estoit en son naturel, la couleur de son poil estoit telle que voyez es asnes de Meung.
Comment Pantagruel repceut lettres de son pere
Gargantua : et de l'estrange manière de sçavoir nouvelles
bien soubdain des pays estrangiers et loingtains.
CHAPITRE III
Pantagruel occupé en l'achapt de ces animaulx peregrins, feurent ouïz du mole dix coups de Verses et Faulconneaulx : ensemble grande et joyeuse acclamation de toutes les naufz. Pantagruel se tourne vers le havre, et veoyd que c'estoit un des Celoces de son pere Gargantua, nommé la Chelidoine : pource que sus la pouppe estoit en sculpture de ærain Corinthien une Hirondelle de mer elevée. C'est un poisson grand comme un dar de Loyre, tout charnu, sans esquames, ayant æsles cartilagineuses ( quelles sont es souriz chaulves ) fort longues et larges, moyenans les quelles je l'ay souvent veu voler une toyse au dessus l'eau, plus d'un traict d'arc. À Marseille on le nomme Lendole. Ainsi estoit ce vaisseau legier comme une Hirondelle, de sorte que plus toust sembloit sus mer voler que voguer. En iceluy estoit Malicorne escuyer tranchant de Gargantua, envoyé expressement de par luy entendre Testat et portement de son filz le bon Pantagruel, et luy porter letres de creance.
Pantagruel après la petite accollade et barretade gracieuse, avant ouvrir les letres, ne aultres propous tenir à Malicorne, luy demanda : « Avez vous icy le Gozai, celeste messaigier ? — Ouy, respondit il. Il est en ce panier emmailloté. » Cestoit un pigeon prins on colombier de Gargantua, esclouant ses petitz sus l'instant que le susdict Celoce departoit. Si fortune adverse feust à Pantagruel advenue, il y eust des jectz noirs attaché es pieds : mais pource que tout luy estoit venu à bien et prospérité, l'ayant faict demailloter, luy attacha es pieds une bandelette de tafetas blanc, et sans plus differer sus l'heure le laissa en pleine liberté de l'air. Le pigeon soubdain s'en vole haschant en incroyable hastiveté : comme vous sçavez qu'il n'est vol que de pigeon, quand il a œufz ou petitz, pour l'obstinée sollicitude en luy par nature posée de recovrir et secourir ses pigeonneaulx. De mode qu'en moins de deux heures, il franchit par l'air le long chemin que avoit le Celoce en extreme diligence par troys jours et troys nuyctz perfaict, voguant à rames et à veles, et luy continuant vent en pouppe. Et feut veu entrant dedans le colombier on propre nid de ses petitz. Adoncques, entendent le preux Gargantua, qu'il portoit la bandelette blanche, resta en joye et sceureté du bon parlement de son filz.
Telle estoit l'usance des nobles Gargantua et Pantagruel, quand sçavoir promptement vouloient nouvelles de quelque chose fort affectée et vehementement desirée : comme l'issue de quelque bataille, tant par mer, comme par terre, la prinze ou defense de quelque place forte, l'appoinctement de quelques differens de importance, l'accouchement heureux ou infortuné de quelque royne ou grande dame, la mort ou convalescence de leurs amis et alliez malades, et ainsi des aultres. Ilz prenoient le Gozal, et par les postes le faisoient de main en main jusques sus les lieux porter, dont ilz affectoient les nouvelles. Le Gozal, portant bandelette noire ou blanche scelon les occurrences et accidens, les houstoit de pensement à son retour, faisant en une heure plus de chemin par l'air, que n'avoient faict par terre trente postes en un jour naturel. Cela estoit rachapter et guaingner temps. Et croyez comme chose vraysemblable que par les colombiers de leurs cassines, on trouvoit sus œufz ou petitz, tous les moys et saisons de l'an, les pigeons à foizon. Ce que est facile en mesnagerie, moyennant le salpetre en roche, et la sacre herbe vervaine.
Le Gozal lasché, Pantagruel leugt les missives de son pere Gargantua, des quelles la teneur ensuyt :
« FILZ TRESCHER, l'affection que naturellement porte le pere à son filz bien aymé est en mon endroict tant acreue, par Pesguard et reverence des grâces particulieres en toy par election divine posées, que depuys ton parlement me a non une foys tollu tout aultre pensement. Me delaissant on cueur ceste unicque et soingneuse paour, que vostre embarquement ayt esté de quelque meshaing ou fascherie acompaigné : comme tu sçays que à la bonne et syncere amour est craincte perpetuellement annexée. Et pource que, scelon le dict de Hesiode, d'une chascune chose le commencement est la moytié du tout : et scelon le proverbe commun, à l'enfourner on faict les pains cornuz, j'ay pour de telle anxieté vuider mon entendement, expressement depesché Malicorne, à ce que par luy je soys acertainé de ton portement sus les premiers jours de ton voyage. Car, s'il est prospere, et tel que je le soubhayte, facile me sera preveoir, prognosticquer, et juger du reste. J'ay recouvert quelques livres joyeulx, lesquelz te seront par le present porteur renduz. Tu les liras, quand te vouldras refraischir de tes meilleures estudes. Ledict porteur te dira plus amplement toutes nouvelles de ceste court. La paix de l'eternel soyt avecques toy. Salue Panurge, frere Jan, Epistemon, Xenomanes, Gymnaste et aultres tes domesticques mes bons amis. De ta maison paternelle, ce trezieme de juin.
Ton pere et amy.
Gargantua. »
Comment Pantagruel escript à son père Gargantua,
et luy envoye plusieurs belles et rares choses.
CHAPITRE IV
Après la lecture des letres susdictes Pantagruel tint plusieurs propous avecques l'escuyer Malicorne, et feut avecques luy si long temps, que Panurge interrompant luy dist : « Et quand boyrez vous ? Quand boyrons nous ? Quand boyra monsieur l'escuyer ? N'est ce assez sermonné pour boyre ? — C'est bien dict, respondit Pantagruel. Faictes dresser la collation en ceste prochaine hostellerie, en laquelle pend pour enseigne l'imaige d'un satyre à cheval. » Ce pendent pour la depesche de l'escuyer, il escrivit à Gargantua comme s'ensuyt :
« Pere tresdebonnaire, comme à tous accidens en ceste vie transitoire non doubtez ne soubsonnez, nos sens et facultez animales patissent plus enormes et impotentes perturbations ( voyre jusques à en estre souvent l'ame desemparée du corps, quoy que telles subites nouvelles feussent à contentement et soubhayt ) que si eussent auparavant esté propensez et preveuz : ainsi me a grandement esmeu et perturbé l'inopinée venue de vostre escuyer Malicorne. Car je n'esperoys aulcun veoir de vos domesticques, ne de vous nouvelles ouyr avant la fin de cestuy nostre voyage. Et facilement acquiesçoys en la doulce recordation de vostre auguste majesté, escripte, voyre certes insculpée et engravée on posterieur ventricule de mon cerveau : souvent au vif me la representant en sa propre et naïfve figure.
 « Mais, puys que m'avez prevenu par le beneice de vos gratieuses letres, et par la creance de vostre escuyer mes espritz recreé en nouvelles de vostre prosperité et santé, ensemble de toute vostre royale maison, force m'est ce que par le passé m'estoit voluntaire, premierement louer le benoist Servateur, lequel par sa divine bonté, vous conserve en ce long teneur de santé perfaicte ; secondement vous remercier sempiternellement de ceste fervente et inveterée affection que à moy portez, vostre treshumble filz et serviteur inutile. Jadis un Romain nommé Furnius dist à Cæsar Auguste recepvant à grace et pardon son pere, lequel avoit suyvy la faction de Antonius : au jourd'huy me faisant ce bien, tu me as reduict en telle ignominie, que force me sera vivant, mourant estre ingrat reputé, par impotence de gratuité. Ainsi pourray je dire que l'exces de vostre paternelle affection me range en ceste angustie et necessité, qu'il me conviendra vivre et mourir ingrat. Sinon que de tel crime soys relevé par la sentence des Stoïciens : lesquelz disoient troys parties estre en benefice. L'une du donnant, l'aultre du recepvant, la tierce du recompensant : et le recepvant tresbien recompenser le donnant quand il accepte voluntiers le bienfaict, et le retient en soubvenance perpetuelle. Comme au rebours le recepvant estre le plus ingrat du monde, qui mespriseroit et oubliroit le benefice.
« Estant doncques opprimé d'obligations infinies toutes procreées de vostre immense benignité, et impotent à la minime partie de recompense, je me saulveray pour le moins de calumnie, en ce que de mes espritz n'en sera à jamais la memoire abolie : et ma langue ne cessera confesser et protester que vous rendre graces condignes est chose transcendente ma faculté et puissance. Au reste j'ay ceste confiance en la commiseration et ayde de nostre Seigneur, que de ceste nostre peregrination la fin correspondera au commencement : et sera le totaige en alaigresse et santé perfaict. Je ne fauldray à reduire en commentaires et ephemerides tout le discours de nostre naviguaige : affin que à nostre retour vous en ayez lecture veridicque.
« J'ay icy trouvé un Tarande de Scythie, animal estrange et merveilleux à cause des variations de couleur en sa peau et poil, scelon la distinction des choses prochaines. Vous le prendrez en gré. Il est autant maniable et facile à nourrir qu'un aigneau. Je vous envoie pareillement troys jeunes Unicornes plus domesticques et apprivoisées, que ne seroient petitz chattons. J'ay conferé avecques l'escuyer, et dict la maniere de les traicter. Elles ne pasturent en terre, obstant leur longue corne on front. Force est que pasture elles prennent es arbres fruictiers, ou en ratteliers idoines, ou en main, leurs offrant herbes, gerbes, pommes, poyres, orge, touzelle : brief toutes especes de fruictz et legumaiges. Je m'esbahis comment nos escrivains antiques les disent tant farouches, feroces, et dangereuses, et oncques vives n'avoir esté veues. Si bon vous semble ferez espreuve du contraire : et trouverez qu'en elles consiste une mignotize la plus grande du monde, pourveu que malicieusement on ne les offense. Pareillement vous envoye la vie et gestes de Achilles en tapisserie bien belle et industrieuse. Vous asceurant que les nouveaultez d'animaulx, de plantes, d'oyzeaulx, de pierreries que trouver pourray, et recouvrer en toute nostre peregrination, toutes je vous porteray, aydant Dieu nostre Seigneur lequel je prie en sa saincte grace vous conserver.
De Medamothi ce quinzième de juin. Panurge, frere Jan, Epistemon, Xenomanes, Gymnaste, Eusthenes, Rhizotome, Carpalim, après le devot baisemain vous resaluent en usure centuple.
Vostre humble filz et serviteur
Pantagruel. »
Pendent que Pantagruel escrivoit les letres susdictes, Malicorne feut de tous festoyé, salué, et accollé à double rebraz. Dieu sçayt comment tout alloit et comment recommendations de toutes parts trotoient en place. Pantagruel, avoir parachevé ses letres, bancqueta avecques l'escuyer. Et luy donna une grosse chaine d'Or poisante huyct cens escuz, en laquelle par les chainons septénaires estoient gros Diamans, Rubiz, Esmerauldes, Turquoises, Unions, alternativement enchassez. À un chascun de ses nauchiers feist donner cinq cens escuz au Soleil ; à Gargantua son pere envoya le Tarande couvert d'une housse de satin broché d'or : avecques la tapisserie contenente la vie et gestes de Achilles, et les troys Unicornes capparassonnées de drap d'Or frizé. Ainsi departirent de Medamothi Malicorne pour retourner vers Gargantua ; Pantagruel pour continuer son naviguaige. Lequel en haulte mer feist lire par Epistemon les livres apportez par l'escuyer. Desquelz, pource qu'il les trouva joyeulx et plaisans, le transsumpt voluntiers vous donneray, si devotement le requerez.
Comment Pantagruel rencontra une nauf de voyager
retournons du pays Lanternois.

CHAPITRE V
Au cinquieme jour ja commençans tournoyer le pole peu à peu, nous esloignans de l'Æquinoctial descouvrismes une navire marchande faisant voile à horche vers nous. La joye ne feut petite tant de nous, comme des marchans : de nous entendens nouvelles de la marine ; de eulx, entendens nouvelles de terre ferme. Nous rallians avecques eulx congneusmes qu'ilz estoient François Xantongeois. Devisant et raisonnant ensemble Pantagruel entendit qu'ils venoient de Lanternoys. Dont eut nouveau accroissement d'alaigresse, aussi eut toute l'assemblee, mesmement nous enquestans de Testat du pays, et meurs du peuple Lanternier : et ayans advertissement que, sus la fin de juillet subsequent, estoit l'assignation du chapitre generai des Lanternes, et que si lors y arrivions (comme facile nous estoit) voyrions belle, honorable, et joyeuse compaignie des Lanternes ; et que l'on y faisoit grands apprestz, comme si l'on y deust profondement lanterner. Nous feut aussi dict, que passans le grand royaulme de Gebarim nous serions honoriflquement repceuz et traictez par le Roy Ohabé dominateur d'icelle terre. Lequel et tous ses subjectz pareillement parlent languaige François Tourangeau.
Cependent que entendions ces nouvelles, Panurge print debat avecques un marchant de Taillebourg, nommé Dindenault. L'occasion du débat feut telle. Ce Dindenault voyant Panurge sans braguette avecques ses lunettes attachées au bonnet, dist de luy à ses compaignons : « Voyez là une belle medaille de Coqu. » Panurge à cause de ses lunettes oyoit des aureilles beaucoup plus clair que de coustume. Doncques, entendent ce propous, demanda au marchant : « Comment Diable seroys je coqu, qui ne suys encores marié, comme tu es, scelon que juger je peuz à ta troigne mal gracieuse ?
— Ouy vrayment, respondit le marchant, je le suys : et ne vouldrois ne Pestre pour toutes les lunettes d'Europe, non pour toutes les bezicles d'Afrique. Car j'ay une des plus belles, plus advenentes, plus honestes, plus prudes femmes en mariage, qui soit en tout le pays de Xantonge : et n'en desplaise aux aultrès. Je luy porte de mon voyage une belle et de unze poulsées longue branche de Coural rouge, pour ses estrenes. Qu'en as tu a faire ? Dequoy te meslez tu ? Qui es tu ? Dont es tu ? O Lunetier de PAntichrist, Responds si tu es de Dieu.
— Je te demande, dist Panurge, si par consentement et convenence de tous les elemens, j'avoys sacsacbezevezinemassé ta tant belle, tant advenente, tant honeste, tant preude femme, de mode que le roydde Dieu des jardins Priapus, lequel icy habite en liberté, subjection forcluse de braguettes attachées, luy feust on corps demeuré, en tel desastre que jamais n'en sortiroit, eternellement y resteroit, sinon que tu le tirasse avecques les dens, que feroys tu ? Le laisseroys tu là sempiternellement ? ou bien le tireroys tu à belles dents ? Responds ô belinier de Mahumet, puys que tu es de tous les diables.
— Je te donneroys, respondit le marchant, un coup d'espée sus ceste aureille lunetiere, et te tueroys comme un belier. » Ce disant desguainnoit son espée. Mais elle tenoit au fourreau, comme vous sçavez que sus mer tous harnoys facilement chargent rouille, à cause de l'humidité excessive et nitreuse. Panurge recourt vers Pantagruel à secours. Frere Jan mist la main à son bragmard fraischement esmoulu, et eust felonnement occis le marchant : ne feust que le patron de la nauf et aultres passagiers supplierent Pantagruel, n'estre faict scandale en son vaisseau. Dont feut appoincté tout leur different : et toucherent les mains ensemble Panurge et le marchant, et beurent d'autant l'un à l'autre dehayt, en signe de perfaicte reconciliation.
Comment, le debat appaisé Panurge marchande avecques
Dindenault un de ses moutons.
CHAPITRE VI
Ce debat du tout appaisé Panurge dist secretement à Epistemon et à frere Jan : « Retirez vous icy un peu à l'escart, et joyeusement passez temps à ce que voirez. Il y aura bien beau jeu, si la chorde ne rompt. » Puis se addressa au marchant, et de rechef beut à luy plein hanat de bon vin Lanternoys. Le marchant le pleigea guaillard, en toute courtoisie et honesteté. Cela faict Panurge devotement le prioyt luy vouloir de grece vendre un de ses moutons. Le marchant luy respondit : « Halas halas mon amy, nostre voisin comment vous sçavez bien trupher des paouvres gens. Vrayement vous estez un gentil chalant. O le vaillant achapteur de moutons. Vraybis, vous portez le minoys non mie d'un achapteur de moutons, mais bien d'un couppeur de bourses. Deu Colas, faillon, qu'il feroit bon porter bourse pleine auprès de vous en la tripperie sus le degel ? Han, han, qui ne vous congnoistroyt, vous feriez bien des vostres. Mais voyez hau bonnes gens, comment il taille de l'historiographe.
— Patience (dist Panurge). Mais à propous de grace speciale vendez moy un de vos moutons. Combien ?
— Comment (respondit le marchant) l'entendez vous, nostre amy, mon voisin ? Ce sont moutons à la grande laine. Jason y print la toison d'Or. L'ordre de la maison de Bourguoigne en feut extraict. Moutons de Levant, moutons de haulte fustaye, moutons de haulte gresse.
— Soit (dist Panurge). Mais de grace vendez m'en un, et pour cause bien et promptement vous payant en monnoye de Ponant, de taillis, et de basse gresse. Combien ?
— Nostre voisin, mon amy (respondit le marchant) escoutez ça un peu de l'aultre aureille.
Pan. À vostre commandement.
LE March. Vous allez en Lanternoys ?
Pan. Voire.
Le March. Veoir le monde ?
Pan. Voire.
Le MARCH. Joyeusement ?
Pan. Voire.
Le March. Vous avez ce croy je nom Robin mouton.
Pan. Il vous plaist à dire.
Le MARCH. Sans vous fascher.
Pan. Je l'entends ainsi.
Le March. Vous estez ce croy je le joyeulx du Roy.
PAN. Voire.
LE March. Fourchez là. Ha, ha, vous allez veoir le monde, vous estez le joyeulx du Roy, vous avez nom Robin mouton. Voyez ce mouton là, il a nom Robin, comme vous. Robin, Robin, Robin. Bes, Bes, Bes, Bes. O la belle voix.
Pan. Bien belle et harmonieuse.
LE March. Voicy un pact qui sera entre vous et moy, nostre voisin et amy. Vous qui estez Robin mouton serez en ceste couppe de balance, le mien mouton Robin sera en l'aultre : je guaige un cent de huytres de Busch que en poix, en valleur, en estimation il vous emportera hault et court, en pareille forme que serez quelque jour suspendu et pendu.
— Patience (dist Panurge). Mais vous feriez beaucoup pour moy et pour vostre posterité, si me le vouliez vendre, ou quelque autre du bas cueur. Je vous en prie, syre monsieur.
— Nostre amy (respondit le marchant) mon voisin, de la toison de ces moutons seront faictz les fins draps de Rouen, les louchetz des balles de Limestre, au pris d'elle ne sont que bourre. De la peau seront faictz les beaulx marroquins, lesquelz on vendra pour marroquins Turquins ou de Montelimart, ou de Hespaigne pour le pire. Des boyaulx, on fera chordes de violons et harpes, lesquelles tant cherement on vendra, comme si feussent chordes de Munican ou Aquileie. Que pensez vous ?
— S'il vous plaist (dist Panurge) m'en vendrez un, j'en seray fort bien tenu au courrail de vostre huys. Voyez cy argent content. Combien ? »
Ce disoit monstrant son esquarcelle pleine de nouveaulx Henricus.
Continuation du marché entre Panurge et Dindenault.
CHAPITRE VII
« Mon amy (respondit le marchant) nostre voisin ce n'est viande, que pour Roys et Princes. La chair en est tant délicate, tant savoureuse, et tant friande que c'est basme.Je les ameine d'un pays, on quel les pourceaulx (Dieu soit avecques nous) ne mangent que myrobalans. Les truyes en leur gesine (saulve l'honneur de toute la compaignie) ne sont nourriez que de fleurs d'orangiers.
— Mais (dist Panurge) vendez m'en un, et je le vous payeray en Roy, foy de pieton. Combien ?
— Nostre amy (respondit le marchant) mon voisin, ce sont moutons extraictz de la propre race de celluy qui porta Phrixus et Hellé, par la mer dicte Hellesponte.
— Cancre (dist Panurge) vous estez clericus vel adiscens.
— Ita sont choux (respondit le marchant) vere ce sont pourreaux. Mais rr. rrr. rrrr. rrrrr. Ho Robin rr. rrrrrrr. Vous n'entendez ce languaige. À propous. Par tous les champs es quelz ils pissent, le bled y provient comme si Dieu y eust pissé. Il ny fault aultre marne ne fumier. Plus y a. De leur urine les Quintessentiaux tirent le meilleur salpetre du monde. De leurs crottes (mais qu'il ne vous desplaise) les medicins de nos pays guerissent soixante et dixhuict especes de maladies. La moindre des quelles est le mal sainct Eutrope de Xaintes, dont Dieu nous saulve et guard. Que pensez vous nostre voisin, mon amy ? Aussi me coustent ilz bon.
— Couste et vaille (respondit Panurge). Seulement vendez m'en un, le payant bien.
— Nostre amy (dist le marchant) mon voisin consi derez un peu les merveilles de nature consistans en ces animaulx que voyez, voire en un membre que estimeriez inutile. Prenez moy ces cornes là, et les concassez un peu avecques un pilon de fer, ou avecques un landier, ce m'est tout un. Puis les enterrez en veue du soleil la part que vouldrez et souvent les arrouzez. En peu de moys vous en voirez naistre les meilleurs Asperges du monde. Je n'en daignerois excepter ceulx de Ravenne. Allez moy dire que les cornes de vous aultres messieurs les coquz ayent vertus telle, et propriété tant mirifique.
— Patience (respondit Panurge).
— Je ne sçay (dist le marchant) si vous estez clerc. J'ay veu prou de clercs, je diz grands clercs, coquz. Ouy dea. À propous, si vous estiez clerc, vous sçauriez que es membres plus inferieurs de ces animaulx divins, ce sont les piedz, y a un os, c'est le talon, l'astragale, si vous voulez, duquel, non d'aultre animal du monde, fors de l'asne Indian, et des Dorcades de Libye, l'on jouoyt antiquement au Royal jeu des taies, auquel l'Empereur Octavian Auguste un soir guaingna plus de 50 000 escuz. Vous aultres coquz n'avez guarde d'en guaingner aultant.
— Patience (respondit Panurge). Mais expedions.
— Et quand (dist le marchant) vous auray je nostre amy mon voisin, dignement loué les membres internes ? L'espaule, les esclanges, les gigotz, le hault cousté, la poictrine, le faye, la ratelle, les trippes, la guogue, la vessye, dont on joue à la balle. Les coustelettes dont on faict en Pygmion les beaulx petitz arcs pour tirer des noyaulx de cerises contre les Grues. La teste dont avec ques un peu de soulphre on faict une mirificque decoction pour faire viander les chiens constippez du ventre ?
— Bren, bren (dist le patron de la nauf au marchant) c'est trop icy barguigné. Vends luy si tu veulx. Si tu ne veulx : ne l'amuse plus.
— Je le veulx (respondit le marchant) pour l'amour de vous. Mais il en payera trois livres tournois de la piece en choisissant.
— C'est beaucoup, dist Panurge. En nos pays j'en aurois bien cinq, voire six pour telle somme des deniers. Advisez que ne soit trop. Vous n'estez le premier de ma congnoissance, qui trop toust voulent riche devenir et parvenir, est à l'envers tombé en paouvreté : voire quelques foys s'est rompu le coul.
— Tes fortes fiebvres quartaines (dist le marchant) lourdault sot que tu es. Par le digne veu de Charrous, le moindre de ces moutons vault quatre fois plus que le meilleur de ceulx que jadis les Coraxiens en Tuditanie, contrée d'Hespaigne, vendoient un talent d'Or la piece. Et que penses tu, ô sot à la grande paye, que valoit un talent d'Or ?
— Benoist monsieur, dist Panurge, vous eschauffez en votre harnois, à ce que je voy et congnois. Bien tenez, voyez là vostre argent. »
Panurge ayant payé le marchant choisit de tout le trouppeau un beau et grand mouton, et le emportoit cryant et bellant, oyans tous les aultres et ensemblement bellans, et reguardans quelle part on menoit leur compaignon.
Ce pendent le marchant disoit à ses moutonniers : « O qu'il a bien sceu choisir, le challant. Il se y entend le paillard. Vrayement, le bon vrayement, je le reservoys pour le seigneur de Cancale, comme bien congnoissant son naturel. Car de sa nature il est tout joyeulx et esbaudy, quand il tient une espaule de mouton en main bien seante et advenente comme une raquette gauschiere, et avecques un cousteau bien tranchant, Dieu sçait comment il s'en escrime. »
Comment Panurge feist en mer noyer le marchant et les moutons.
CHAPITRE VIII
Soubdain, je ne sçay comment, le cas feut subit, je ne eu loisir le consyderer, Panurge, sans aultre chose dire jette en pleine mer son mouton criant et bellant. Tous les aultres moutons crians et bellans en pareille intonation commencerent soy jecter et saulter en mer après, à la file. La foulle estoit à qui premier y saulteroit après leur compaignon. Possible n'estoit les en guarder. Comme vous sçavez estre du mouton le naturel, tous jours suyvre le premier, quelque part qu'il aille. Aussi le dict Aristoteles lib. 9. de Histo. animal., estre le plus sot et inepte animant du monde.
Le marchant tout effrayé de ce que davant ses yeulx perir voyoit et noyer ses moutons, s'efforçoit les empescher et retenir tout de son pouvoir. Mais c'estoit en vain. Tous à la file saultoient dedans la mer, et perissoient. Finablement il en print un grand et fort par la toison sus le tillac de la nauf, cuydant ainsi le retenir, et saulver le reste aussi consequemment. Le mouton feut si puissant qu'il emporta en mer avecques soy le marchant, et feut noyé en pareille forme que les moutons de Polyphemus le borgne Cyclope emporterent hors la caverne Ulyxes et ses compaignons. Autant en feirent les aultres bergiers et moutonniers les prenens uns par les cornes, aultres par les jambes, aultres par la toison. Lesquelz tous furent pareillement en mer portez et noyez miserablement.
Panurge à cousté du fougon tenent un aviron en main, non pour ayder aux moutonniers, mais pour les enguarder de grimper sus la nauf, et evader le naufraige, les preschoit eloquentement, comme si feust un petit frere Olivier Maillard ou un second frere Jan Bourgeois, leurs remonstrant par lieux de Rhetoricque les miseres de ce monde, le bien et l'heur de l'autre vie, affermant plus heureux estre les trespassez que les vivans en ceste vallée de misere, et à un chascun d'eulx promettant eriger un beau cenotaphe et sepulchre honoraire au plus hault du mont Cenis, à son retour de Lanternoys : leurs optant ce neantmoins, en cas que vivre encores entre les humains ne leurs faschast, et noyer ainsi ne leur vint à propous, bonne adventure, et rencontre de quelque Baleine, laquelle au tiers jour subsequent les rendist sains et saulves en quelque pays de satin, à l'exemple de Jonas. La nauf vuidée du marchant et des moutons : « Reste il icy (dist Panurge) ulle ame moutonniere ? Où sont ceulx de Thibault l'Aignelet ? Et ceulx de Regnauld Belin, qui dorment quand les aultres paissent ? Je n'y sçay rien. C'est un tour de vieille guerre. Que t'en semble, frere Jan ?
— Tout bien de vous (respondit frere Jan). Je n'ay rien trouvé maulvais sinon qu'il me semble que, ainsi comme jadis on souloyt en guerre au jour de bataille, ou assault, promettre aux soubdars double paye pour celluy jour : s'ilz guaingnoient la bataille, l'on avoit prou de quoy payer ; s'ilz la perdoient, c'eust esté honte la demander, comme feirent les fuyars Gruyers apres la bataille de Serizolles : aussi qu'en fin vous doibviez le payement reserver. L'argent vous demourast en bourse.
— C'est (dist Panurge) bien chié pour l'argent. Vertus Dieu, j'ay eu du passetemps pour plus de cin quante mille francs. Retirons nous, le vent est propice. Frere Jan escoute icy. Jamais homme ne me feist plaisir sans recompense, ou recongnoissance pour le moins. Je ne suys point ingrat, et ne le feuz, ne seray. Jamais homme ne me feist desplaisir sans repentence, ou en ce monde, ou en l'autre. Je ne suys poinct fat jusque là.
— Tu (dist frere Jan) te damne comme un vieil diable. Il est escript : Mihi vindictam, et cœtera. Matiere de breviaire. »
Comment Pantagruel arriva en l'isle Ennasin
et des estranges alliances du pays.
CHAPITRE IX
Zephyre nous continuoit en participation d'un peu du Garbin, et avions un jour passé sans terre descouvrir. Au tiers jour, à l'aube des mousches, nous apparut une isle triangulaire, bien fort ressemblante quant à la forme et assiette à Sicile. On la nommoit l'isle des Alliances. Les hommes et femmes ressemblent aux Poictevins rouges, exceptez que tous, homes, femmes, et petitz enfans ont le nez en figure d'un as de treuffles. Pour ceste cause, le nom antique de l'isle estoit Ennasin. Et estoient tous parens et alliez ensemble, comme ilz se vantoient ; et nous dist librement le Potestat du lieu :
« Vous aultres gens de l'aultre monde tenez pour chose admirable, que d'une famille Romaine (cestoient les Fabians) pour un jour (ce feut le trezieme du moys de Febvrier) par une porte (ce feut la porte Carmentale, jadis située au pied du Capitole, entre le roc Tarpeian et le Tybre, depuys surnommée Scelérate) contre certains ennemis des Romains (c'estoient les Veientes Hetrusques) sortirent trois cens six homme de guerre tous parens, avecques cinq mille aultres souldars tous leurs vassaulx, qui tous furent occis, ce feut près le fleuve Cremere, qui sort du lac de Baccane. De ceste terre pour un besoing sortiront plus de trois cens mille tous parens et d'une famille. »
Leurs parentez et alliances estoient de façon bien estrange. Car estans ainsi tous parens et alliez l'un de l'autre, nous trouvasmes que persone d'eulx n'estoit pere ne mere, frere ne sœur, oncle ne tante, cousin ne nepveu, gendre ne bruz, parrain ne marraine de l'autre. Sinon vrayement un grand veillard enasé lequel, comme je veidz, appella une petite fille aagée de trois ou quatre ans, mon pere : la petite fillette le appelloit ma fille. La parenté et alliance entre eulx, estoit que l'un appelloit une femme, ma maigre : la femme le appelloit mon marsouin. « Ceulx là (disoit frere Jan) doibvroient bien sentir leur marée, quand ensemble se sont frottez leur lard. » L'un appelloit une guorgiase bachelette en soubriant : « Bon jour mon estrille. » Elle le resalua disant : « Bonne estreine mon Fauveau. — Hay, hay, hay, s'escria Panurge, venez veoir une estrille, une fau, et un veau. N'est ce Estrille fauveau ? Ce fauveau à la raye noire doibt bien souvent estre estrille. » Un autre salua une sienne mignonne, disant : « Adieu mon bureau. » Elle luy respondit : « Et vous aussi mon procès. — Par sainct Treignan (dist Gymnaste) ce procès doibt estre souvent sus ce bureau. » L'un appelloit une autre mon verd. Elle l'appeloit son coquin. « Il y a bien là, dist Eusthenes, du Verdcoquin. » Un aultre salua une sienne alliée disant : « Bon dit, ma coingnée. » Elle respondit : « Et à vous mon manche. — Ventre beuf, s'escria Carpalim, comment ceste coingnée est emmanchée ? Comment ce manche est encoingné ? Mais seroit ce point la grande manche que demandent les courtisanes Romaines ? Ou un cordelier à la grande manche. »
Passant oultre je veids un averlant qui saluant son alliée, l'appella mon matraz, elle le appelloit mon lodier. De faict il avoit quelques traictz de lodier lourdault. L'un appelloit une aultre ma mie, elle l'appelloit ma crouste. L'un une aultre appelloit sa palle, elle l'appelloit son fourgon. L'un une aultre appelloit ma savatte, elle le nommoit pantophle. L'un une aultre nommoit ma botine, elle l'appelloit son estivallet. L'un une aultre nommoit sa mitaine, elle le nommoit mon guand. L'un une aultre nommoit sa couane, elle l'appelloit son lard. Et estoit entre eulx parenté de couane de lard.
En pareille alliance, l'un appelloit une sienne mon homelaicte, elle le nommoit mon œuf. Et estoient alliez comme une homelaicte d'œufz. De mesmes un aultre appelloit une sienne ma trippe, elle l'appelloit son fagot. Et oneques ne peuz sçavoir quelle parenté, alliance, affinité ou consanguinité feust entre eulx, la raportant à nostre usaige commun, sinon qu'on nous dist, qu'elle estoit trippe de ce fagot. Un aultre saluant une siene disoit : « Salut mon escalle. » Elle respondit : « Et à vous mon huytre. — C'est (dist Carpalim) une huytre en escalle. » Un aultre de mesmes saluoit une sienne, disant : « Bonne vie ma gousse. » Elle respondit : « Longue à vous mon poys. — C'est (dist Gymnaste) un poys en gousse. » Un aultre grand villain claquedens monté sus haultes mulles de boys rencontrant une grosse, grasse, courte guarse luy dist : « Dieu guard mon sabbot, ma trombe, ma touppie. « Elle luy respondit fierement : « Guard pour guard mon fouet. — Sang sainct Gris, dist Xenomanes, est il fouet competent pour mener ceste touppie ? »
Un docteur regent bien peigné et testonné avoir quelque temps divisé avecques une haulte damoizelle, prenant d'elle congié luy dist : « Grand mercy Bonne mine. — Mais, dist elle, tresgrand à vous Mauvais jeu. — De Bonne mine (dit Pantagruel) à Mauvais jeu n'est alliance impertinente. » Un bachelier en busche passant dist à une jeune baschelette : « Hay, hay, hay. Tant y a que ne vous veidz Muse. — Je vous voy (respondit elle) Corne voluntiers. — Accouplez les (dist Panurge) et leurs soufflez au cul. Ce sera une cornemuse. » Un aultre appella une sienne ma truie, elle l'appella son foin. Là me vint en pensement que cette truite voluntiers se tournoit à ce foin. Je veidz un demy guallant bossu, quelque peu près de nous, saluer une sienne alliée, disant : « Adieu mon trou. » Elle de mesmes le resalua disant : « Dieu guard ma cheville. » Frere Jan dist : « Elle ce croy je est toute trou, et il de mesmes tout cheville. Ores est à sçavoir, si ce trou par ceste cheville peult entierement estre estouppé. « Un aultre salua une sienne disant : « Adieu ma mue. » Elle respondit : « Bon jour mon oizon. — Je croy (dist Ponocrates) que cestuy oison est souvent en mue. » Un averlant causant avec une jeune gualoise luy disoit : « Vous en souvieigne vesse. — Aussi sera ped », respondit elle. « Appelez vous (dist Pantagruel au Potestat) ces deux là parens ? Je pense qu'ilz soient ennemis, non alliez ensemble : car il l'a appellée Vesse. En nos pays, vous ne pourriez plus oultrager une femme que ainsi l'appellant. — Bonnes gens de l'aultre monde (respondit le Potestat) vous avez peu de parens telz et tant proches, comme sont ce Ped et ceste Vesse. Ils sortirent invisiblement tous deux ensemble d'un trou en un instant. — Le vent de Galerne (dist Panurge) avoit doncques lanterné leur mere. — Quelle mere (dist le Potestat) entendez vous ? C'est parenté de vostre monde. Ils ne ont pere ne mere. C'est à faire à gens de delà l'eau, à gens bottez de foin. « Le bon Pantagruel tout voyoit, et escouttoit : mais à ces propous il cuyda perdre contenence.
Avoir bien curieusement consyderé l'assiette de l'isle et meurs du peuple Ennasé, nous entrasmez en un cabaret pour quelque peu nous refraischir. Là on faisoit nopces à la mode du pays. Au demourant chere et demye. Nous presens feut faict un joyeulx mariage d'une poyre, femme bien gaillarde, comme nous sembloit (toustefoys ceulx qui en avoient tasté la disoient estre mollasse) avecques un jeune fromaige à poil follet un peu rougeastre. J'en avoys aultres foys ouy la renommée, et ailleurs avoient esté faictz plusieurs telz mariages. Encores dict on en nostre pays de vache, qu'il ne feut oncques tel mariage, qu'est de la poyre et du fromaige. En une aultre salle je veids qu'on marioit une vieille botte avecques un jeune et soupple brodequin. Et feut dict à Pantagruel, que le jeune brodequin prenoit la vieille botte à femme, pource qu'elle estoit bonne robbe, en bon poinct et grasse à profict de mesnaige, voyre feust ce pour un pescheur. En une aultre salle basse je veids un jeune escafignon espouser une vieille pantophle. Et nous feut dict que ce n'estoit pour la beaulté ou bonne grace d'elle, mais par avarice et couvoitise de avoir les escuz dont elle estoit toute contrepoinctée.
Comment Pantagruel descendit en l'isle de Cheli
en laquelle regnoit le Roy sainct Panigon.
CHAPITRE X
Le Garbin nous souffloit en pouppe, quand, laissans ces mal plaisans Allianciers, avecques leurs nez de as de treuffle, montasmes en haulte mer. Sus la declination du soleil feismez scalle en l'isle de Cheli : isle grande, fertile, riche, et populeuse, en laquelle regnoit le roy sainct Panigon. Lequel acompaigné de ses enfants, et princes de sa court, s'estoit transporté jusques près le havre pour recepvoir Pantagruel. Et le mena jusques en son chasteau. Sus l'entrée du dongeon se offrit la royne acompaignée de ses filles et dames de court. Panigon voullut qu'elle et toute sa suyte baisassent Pantagruel et ses gens. Telle estoit la courtoisie et coustume du pays. Ce que feut faict, excepté frere Jan, qui se absenta, et s'escarta par my les officiers du Roy. 
Panigon vouloit, en toute instance pour cestuy jour et au lendemain retenir Pantagruel. Pantagruel fonda son excuse sus la serenité du temps, et oportunité du vent, lequel plus souvent est desiré des voyagiers que rencontré, et le fault emploiter quand il advient, car il ne advient toutes et quantes foys qu'on le soubhayte. À ceste remonstrance après boyre vingt et cinq ou trente foys par home, Panigon nous donna congié.
Pantagruel retournant au port, et ne voyant frère Jan, demandoit quelle part il estoit, et pourquoy n'estoit ensemble la compaignie. Panurge ne sçavoit comment l'excuser, et vouloit retourner au chasteau pour le appeler, quand frere Jan accourut tout joyeulx, et s'escria en grande guayeté de cœur, disant : « Vive le noble Panigon. Par la mort beuf de boys il rue en cuisine. J'en viens, tout y va par escuelles. J'esperoys bien y cotonner à profict et usaige monachal le moulle de mon gippon — Ainsi, mon amy (dist Pantagruel) tousjours à ses cuisines — Corpe de galline (respondit frere Jan) j'en sçay mieulx l'usaige et cerimonies, que de tant chiabrener avecques ces femmes, magny, magna, chiabrena, reverence double, reprinze, l'accollade, la fressurade, baise la main de vostre mercy, de vostre majesta, vous soyez. Tarabin, tarabas. Bren, c'est merde à Rouan. Tant chiasser et ureniller. Dea, je ne diz pas que je n'en tirasse quelque traict dessus la lie à mon lourdois : qui me laissast insinuer ma nomination. Mais ceste brenasserie de reverences me fasche plus qu'un jeune diable. Je voulois dire un jeusne double. Sainct Benoist n'en mentit jamais.
« Vous parlez de baiser damoizelles, par le digne et sacre froc que je porte, voluntiers je m'en deporte, craignant que m'advieigne ce que advint au seigneur de Guyercharois — Quoy ? demanda Pantagruel. Je le congnois. Il est de mes meilleurs amis. — Il estoit, dist frere Jan, invité à un sumptueux et magnificque bancquet que faisoit un sien parent et voysin : au quel estoient pareillement invitez tous les gentilz hommes, dames, et damoyselles du voysinage. Icelles attendentes sa venue, desguiserent les paiges de l'assemblée, et les habillerent en damoyselles bien pimpantes et atourées. Les paiges endamoysellez à luy entrant près le pont leviz se presenterent. Il les baisa tous en grande courtoysie, et reverences magnificques. Sus la fin, les dames qui l'attendoient en la guallerie, s'esclatterent de rire, et feirent signes aux paiges à ce qu'ilz houstassent leurs atours. Ce que voyant le bon seigneur, par honte et despit ne daigna baiser icelles dames et damoyselles naïfves. Alleguant veu qu'on luy avoit ainsi desguysé les paiges, que par la mort beuf de boys ce doibvoient là estre les varletz encores plus finement desguysez.
« Vertuz Dieu, da jurandi, pourquoy plus toust ne transportons nous nos humanitez en belle cuisine de Dieu ? Et là ne consyderons le branslement des broches, l'harmonie des contrehastiers, la position des lardons, la temperature des potaiges, les preparatifz du dessert, l'ordre du service du vin ? Beati immaculati in via. C'est matiere de breviaire. »
Pourquoy les moines sont voluntiers en cuisine.
CHAPITRE XI
« C'est, dist Epistemon, naïfvement parlé en moine. Je dis moine moinant, je ne diz pas moine moiné. Vrayement vous me reduisez en memoire, ce que je veidz et ouy en Florence, il y a environ vingt ans. Nous estions bien bonne compaignie de gens studieux, amateurs de peregrinité et couvoyteux de visiter les gens doctes, antiquitez, et singularitez d'Italie. Et lors curieusement contemplions l'assiete et beaulté de Florence, la structure du dome, la sumptuosité des temples, et palais magnificques. Et entrions en contention qui plus aptement les extolleroit par louanges condignes, quand un moine d'Amiens, nommé Bernard Lardon, comme tout fasché et monopolé nous dist : « Je ne sçay que diantre vous trouvez icy tant à louer. J'ay aussi bien contemplé comme vous, et ne suys aveuigle plus que vous. Et puys ? Qu'est ce ? Ce sont belles maisons. C'est tout. Mais Dieu, et monsieur sainct Bernard nostre bon patron soit avecques nous, en toute ceste ville encores n'ay je veu une seulle roustisserie, et y ay curieusement reguardé et consyderé. Voire je vous diz comme espiant, et prest à compter et nombrer, tant à dextre comme à senestre combien et de quel cousté plus nous rencontrerions de roustisseries roustissantes. Dedans Amiens en moins de chemin quatre foys voire troys qu'avons faict en nos contemplations, je vous pourrois monstrer plus de quatorze roustisseries antiques et aromatizantes. Je ne sçay quel plaisir avez prins voyans les lions et afriquanes (ainsi nommiez vous, ce me semble, ce qu'ilz appellent Tygres) près le beffroy : pareillement voyans les Porczespicz et Austruches on palais du seigneur Philippes Strossy. Par foy nos fieulx, j'aymerois mieulx veoir un bon et gras oyzon en broche. Ces Porphyres, ces marbres sont beaulx. Je n'en diz poinct de mal. Mais les Darioles d'Amiens sont meilleures à mon guoust. Ces statues antiques sont bien faictes, je le veulx croire. Mais par sainct Ferreol d'Abbeville, les jeunes bachelettes de nos pays sont mille foys plus advenentes.
— Que signifie (demanda frere Jan) et que veult dire, que tousjours vous trouvez moines en cuysines, jamais n'y trouvez Roys, Papes, ne Empereurs ?
— Est ce, respondit Rhizotome, quelque vertus latente, et propriété specificque absconse dedans les marmites et contrehastiers, qui les moines y attire, comme l'Aymant à soy le fer attire, n'y attire Empereurs, Papes, ne Roys ? Ou c'est une induction et inclination naturelle, aux frocz et cagoulles adherente, laquelle de soy mene et poulse les bons religieux en cuisine, encores qu'ils n'eussent election ne délibération d'y aller ?
— Il veult dire, respondit Epistemon, formes suyvantes la matiere. Ainsi les nomme Averroïs.
— Voyre, voyre, dist frere Jan.
— Je vous diray, respondit Pantagruel, sans au probleme propousé respondre. Car il est un peu chatouilleux : et à peine y toucheriez vous sans vous espiner. Me soubvient avoir leu, que Antigonus roy de Macedonie un jour entrant en la cuisine de ses tentes, et y rencontrant le poete Antagoras, lequel fricassoit un Congre, et luy mesmes tenoit la paille, lui demanda en toute alaigresse : « Homere fricassoit il congres, lorsqu'il descrivoit les prouesses de Agamennon ? — Mais, respondit Antagoras, — ha Roy estime tu que Agamennon, lors que telles prouesses faisoit, feust curieux de sçavoir si personne en son camp fricassoit Congres ? » Au Roy sembloit indecent que en sa cuisine le poete faisoit telle fricassée. Le Poete luy remonstroit, que chose trop plus abhorente estoit rencontrer le Roy en cuisine.
— Je dameray ceste cy, dist Panurge, vous racontant ce que Breton Villandry respondit un jour au seigneur duc de Guyse. Leur propous estoit de quelque bataille du Roy François contre l'Empereur Charles cinquieme : en laquelle Breton estoit guorgiasement armé, mesmement de grefves, et solleretz asserez, monté aussi à l'adventaige, n'avoit toutes fois esté veu au combat. « Par ma foy, respondit Breton, je y ay esté, facile me sera le prouver, voyre en lieu on quel vous n'eussiez ausé vous trouver. » Le seigneur duc prenant en mal ceste parolle, comme trop brave et temerairement proferée, et se haulsant de propous, Breton facilement en grande risée l'appaisa, disant : « J'estois avecques le baguaige. On quel lieu vostre honneur n'eust porté soy cacher comme je faisois. »
En ces menuz devis arriverent en leurs navires. Et plus long sejour ne feirent en icelle isle de Cheli.
Comment Pantagruel passa procuration
et de l'estrange maniere de vivre entre les Chicquanous.
CHAPITRE XII
Continuant nostre routte au jour subsequent passasmes Procuration, qui est un pays tout chaffouré et barbouillé. Je n'y congneu rien. Là veismes des Procultous et Chiquanous, gens à tout le poil. Ilz ne nous inviterent à boyre ne à manger. Seulement en longue multiplication de doctes reverences nous dirent qu'ils estoient tous à nostre commendement en payant. Un de nos truchemens racontoit à Pantagruel comment ce peuple guaignoient leur vie en façon bien estrange, et en plein Diametre contraire aux Romicoles. À Rome gens infiniz guaignent leur vie à empoisonner, à batre, et à tuer. Les Chiquanous la guaingnent à estre battuz. De mode que si par long temps demouroient sans estre battuz, ilz mourroient de male faim, eulx, leurs femmes et enfans.
« C'est, disoit Panurge, comme ceulx qui par le rapport de Cl. Gal., ne peuvent le nerf caverneux vers le cercle æquateur dresser, s'ilz ne sont tresbien fouettez. Par sainct Thibault, qui ainsi me fouetteroit me feroit bien au rebours desarsonner de par tous les diables.
— La maniere, dist le truchement, est telle. Quand un moine, prebstre, usurier, ou advocat veult mal à quelque gentilhomme de son pays, il envoye vers luy un de ces Chiquanous. Chiquanous le citera, l'adjournera, le oultragera, le injurira impudentement, suyvant son record et instruction : tant que le gentilhome, s'il n'est paralytique de sens, et plus stupide qu'une rane gyrine, sera constrainct luy donner bastonnades, et coups d'espée sus la teste, ou la belle jarretade, ou mieux le jecter par les creneaulx et fenestres de son chasteau. Cela faict, voyla Chiquanous riche pour quatre moys. Comme si coups de baston feussent ses naïfves moissons. Car il aura du moine, de l'usurier, ou advocat, salaire bien bon, et reparation du gentilhomme, aulcunefois si grande et excessive que le gentilhome y perdra tout son avoir : avecques dangier de miserablement pourrir en prison, comme s'il eust frappé le Roy.
— Contre tel inconvenient, dist Panurge, je sçay un remède tresbon, duquel usoit le seigneur de Basché.
— Quel ? demanda Pantagruel.
— Le seigneur de Basché, dist Panurge, estoit homme couraigeux, vertueux, magnanime, chevalereux. Il retournant de certaine longue guerre en laquelle le duc de Ferrare par l'ayde des François vaillamment se defendit contre les furies du pape Jules second, par chascun jour estoit adjourné, cité, chiquané, à l'appetit et passetemps du gras prieur de sainct Louant. Un jour desjeunant avecques ses gens (comme il estoit humain et debonnaire) manda querir son boulangier nommé Loyre, et sa femme, ensemble le curé de sa parœce nommé Oudart, qui le servoit de sommellier, comme lors estoit la coustume en France, et leurs dist en presence de ses gentilhommes et aultres domesticques : « Enfans vous voyez en quelle fascherie me jectent journellement ces maraulx Chiquanous. J'en suy là resolu, que si ne me y aydez, je delibere abandonner le pays, et prandre le party du Soubdan à tous les diables. Desormais quand ceans ilz viendront, soyez prestz vous Loyre et vostre femme pour vous representer en ma grande salle avecques vos belles robbes nuptiales, comme si l'on vous fïansoit, et comme premierement feustes fiansez. Tenez. Voylà cent escuz d'Or, lesquelz je vous donne pour entretenir vos beaulx acoustremens. Vous messire Oudart ne faillez y comparoistre en vostre beau supellis, et estolle, avecques l'eaue beniste, comme pour les fianser. Vous pareillement Trudon (ainsi estoit nommé son tabourineur) soyez y avecques vostre flutte et tabour. Les parolles dictes, et la mariée baisée, au son du tabour vous tous baillerez l'un à l'aultre du souvenir des nopces, ce sont petitz coups de poing. Ce faisans vous n'en soupperez que mieulx. Mais quand ce viendra au Chiquanous, frappez dessus comme sus seigle verde, ne l'espargnez. Tappez, daubez, frappez, je vous en prie. Tenez presentement je vous donne ces jeunes guanteletz de jouste, couverts de chevrotin. Donez luy coups sans compter à tors et à travers. Celluy qui mieulx le daubera, je recongnoistray pour mieulx affectionné. N'ayez paour d'en estre reprins en justice. Je seray guarant pour tous. Telz coups seront donnez en riant, scelon la coustume observée en toutes fiansailles.
— Voyre mais, demanda Oudart, à quoy congnoistrons nous le Chiquanous ? Car en ceste vostre maison, journellement abourdent gens de toutes pars.
— Je y ay donné ordre, respondit Basché. Quand à la porte de ceans viendra quelque home, ou à pied, ou assez mal monté, ayant un anneau d'argent gros et large on poulce, il sera Chiquanous. Le portier l'ayant introduict courtoisement sonnera la campanelle. Allors soyez prestz, et venez en salle jouer la Tragicque comedie que vous ay expousé. »
« Ce propre jour, comme Dieu le voulut, arriva un viel, gros, et rouge Chiquanous. Sonnant à la porte, feut par le portier recongnu à ses gros et gras ouzeaulx, à sa meschante jument, à un sac de toille plein d'informations, attaché à sa ceinture : signamment au gros anneau d'argent qu'il avoit on poulce guausche.

(à suivre)